Մեծ տատիկը և Ռըզա Սելիմը երկար ժամանակ երեխա չէին ունենում: Նախ Մեծ տատիկը շատ երիտասարդ էր և երեխա մեծացնելու ցանկություն չուներ, իսկ երբ մտափոխվեցին, արդեն Ռըզան շատ մեծ էր: Այսպիսով, տոհմը շարունակող միակ երեխան Լևենթ Քազանջըն էր. նա էլ ոչ մի բանի հանդեպ հետաքրքրություն չուներ: Խորթ որդու թշնամանքը վիրավորում էր Մեծ տատիկին, բայց նրա կյանքը շատ լեցուն էր այդ տարիքում: Աշխարհում երեխա խնամելուց բացի այլ, ավելի հետաքրքիր բաներ էլ կային, օրինակ' դաշնամուր նվագելը: Շուտով անգլիական Գրովեր էնդ Գրովեր ֆիրմայի Բենթլի դաշնամուրը փայլում էր հյուրասենյակի ամենաընտիր անկյուններից մեկում: Մեծ տատիկը երաժշտության առաջին դասերն այդ դաշնամուրով առավ: Ուսուցիչը սպիտակ գվարդիական ռուս երաժիշտ էր, փախել էր բոլշևիկյան հեղաշրջումից և հասկանալով, որ բոլշևիկները երկար են մնալու, հաստատվել էր Ստամբուլում: Ըստ նրա' Մեծ տատիկն իր լավագույն աշակերտն էր: